
1. Activitatea curentă a Uniunii Europene

 

Comisia Europeană a propus, la 7 mai a.c., unele măsuri privind gestionarea comună a frontierelor externe ale Uniunii Europene, pentru combaterea terorismului şi a imigraţiei clandestine. Securitatea internă a devenit un subiect prioritar pentru ţările Uniunii Europene după atentatele din SUA şi în perspectiva extinderii Uniunii.

Comunicarea Comisiei privind un sistem integrat de control al frontierelor conţine obiectivul, pe termen lung, de înfiinţare a unei poliţii europene de frontieră. Guvernul italian va prezenta la 30 mai a.c. un studiu privind aspectele politice şi economice ale înfiinţării unui corp european de poliţie de frontieră.

Comunicarea Comisiei, prezentată de preşedintele comisiei Europene, Romano Prodi, şi de comisarul pentru justiţie şi afaceri interne, Antonio Vitorino, arată că aderarea ţărilor candidate la Uniune este un argument important pentru a forma un corp de grăniceri europeni pentru a îmbunătăţi controlul la frontierele externe ale Uniunii, care cade în sarcina grănicerilor din fiecare stat membru.

"În mare parte, viitoarele ţări membre vor fi responsabile pentru securitatea internă a Uniunii, în timp ce vor trece prin perioada de tranziţie politică şi economică. În consecinţă, este necesar ca o abordare coerentă să fie dezvoltată", se precizează în comunicarea Comisiei europene. "Lărgirea spre Est nu înseamnă mai puţină securitate pentru Uniunea Europeană", a precizat comisarul A. Vitorino, arătând că o mare parte a fondurilor de preaderare au fost folosite pentru îmbunătăţirea controlului frontierelor şi pentru formarea grănicerilor. Comisia propune ca viitorul corp european de grăniceri să fie investit cu puterea de a verifica documente de identitate, dar şi de a opera arestări.

La rândul său, preşedintele Comisiei Europene, Romano Prodi, a menţionat două dintre motivele esenţiale pentru care un corp de grăniceri europeni este necesar: unele ţări membre ale Uniunii, care au frontiere externe, sunt responsabile de securitatea întregii Uniunii, şi este necesar, în viitor, ca povara financiară şi operaţională de a securiza frontierele externe ale Uniunii să fie împărţită de toate ţările UE. Al doilea motiv se referă la faptul că unele ţări membre ale Uniunii s-ar simţi mai sigure dacă ar participa în mod direct la controlul frontierelor externe ale Uniunii. R. Prodi a reafirmat că obiectivul de termen lung trebuie să fie o poliţie europeană de frontieră, iar crearea unui sistem integrat de gestiune a frontierelor va fi doar primul pas în această direcţie.

Comisarul Antonio Vitorino a enumerat măsurile de aplicare imediată care vor fi luate în următorul an: măsuri legislative, măsuri organizatorice (crearea unui grup ce va coordona acţiunea poliţiilor de frontieră, schimbul de informaţii, şi va inspecta capacităţile de control ale ţărilor membre). Un alt pas important va fi formarea personalului necesar desfăşurării acestei activităţi. De asemenea, Comisia Europeană a propus crearea unui Colegiu European pentru grăniceri.

Comisia Europeană subliniază în raportul său obligativitatea ca această pază de coastă să dispună de patrule, elicoptere şi avioane echipate cu mijloace electronice compatibile, pentru a organiza acţiuni comune în mod permanent. Printre aceste sisteme electronice sunt menţionate telecomunicaţiile mobile sau cele destinate "supravegherii coastelor prin radar sau sateliţi". "Prin amplasarea lor geografică, se subliniază în document, unele ţări trebuie să controleze şi să supravegheze în domenii de interes comun frontierele maritime externe sau terestre, care sunt foarte expuse sau extinse, în timp ce altele nu au decât aeroporturile ca frontieră externă". Raportul propune, de asemenea, ca zonele de coastă să fie supravegheate în comun pentru ca ameliorarea acestor sisteme "să fie în avantajul tuturor".

Printre misiunile concrete ale acestui Corp european de frontieră, raportul menţionează accesul la navele aflate în apele europene, astfel încât comandanţii acestora să poată fi interogaţi în legătură cu destinaţia sau identitatea pasagerilor aflaţi la bord. Drept etapă preliminară, Comisia propune crearea unei echipe mixte, cu reprezentanţi din diferite ţări, care să-şi axeze activitatea pe frontierele maritime. 

Oficialii europeni mizează pe crearea unei reţele europeane de supraveghere şi control mai ales din cauza lipsei de armonizare legislativă. Potrivit lui Romano Prodi, "nici iniţiativele adoptate la nivel naţional, nici acordurile bilaterale dintre ţări nu sunt suficiente pentru a aborda problema", motiv pentru care s-a propus, de asemenea, crearea "unei instanţe comune de cooperare şi coordonare". Această instanţă comună va avea următoarele obiective, sub supravegherea Consiliului UE: coordonarea politicii comune de gestionare a frontierelor externe, evaluarea riscurilor şi adoptarea de măsuri în situaţii de criză. Acest organism va centraliza întreaga informaţie oferită de "Cei 15". Pentru aceasta, Comisia propune utilizarea arhivelor de date biometrice numerice, recurgerea la instrumente tehnice de teledetectare a frontierelor şi chiar folosirea sistemului Galileo, complexul de sateliţi pe care UE îl consideră operaţional din 2008.

Oficialii europeni au menţionat faptul că iniţiativa ar urma să fie pusă în aplicare înainte de extinderea UE în Europa de Est, subliniind necesitatea de a fixa limitele geografice de acţiune ale acestui Corp de frontieră. Documentul elaborat de comisarul european pentru justiţie şi probleme interne, Antonio Vitorino, sub titlul "Orientări pentru o gestionare integrată a frontierelor externe", porneşte de la ideea că "noile provocări în materie de securitate obligă UE să-şi consolideze frontierele externe drept o chestiune prioritară". Printre aceste provocări sunt menţionate imigraţia ilegală, traficul de persoane, terorismul şi comerţul cu droguri.

Comisia a lansat propunerea privind gestiunea comună a frontierelor pe fondul unor dezbateri interne în unele ţări membre ale Uniunii, unde partide naţionaliste de extremă dreaptă şi-au "construit" succesul pe teme împotriva imigraţiei şi pe cereri de a închide frontierele interne ale Uniunii.

*

"Uniunea Europeană ar trebui să renunţe la sistemul preşedinţiei semestriale şi să restricţioneze dreptul de veto în cadrul Consiliului European", a afirmat la 10 mai a.c., la Madrid, înaltul reprezentant al UE pentru politica externă şi de securitate comună, Javier Solana. 

În opinia oficialului european, UE trebuie să se reformeze înainte de primirea de noi membri, însă în centrul dezvoltării organizaţiei trebuie să rămână Consiliul European, a cărui activitate trebuie eficientizată. "O măsură în acest sens, consideră Javier Solana, ar fi adoptarea deciziilor cu majoritate simplă şi eliminarea sistemului preşedinţiei semestriale a Uniunii". 

Într-un raport referitor la modul de funcţionare a Consiliului European, întocmit de Javier Solana, care deţine şi funcţia de Secretar general al acestui organism, se arată că actualul sistem al preşedinţiei UE afectează eficienţa organizaţiei şi reprezintă o sursă de dezechilibru în interiorul acesteia, situaţie care se va înrăutăţi după extinderea Uniunii. 

Pentru reformarea actualului sistem de conducere a UE, oficialul european propune planificarea pe termen mai lung prin cooperarea între preşedinţiile succesive ale UE, desemnarea preşedinţilor anumitor grupuri sau comitete pentru o perioadă mai mare de şase luni sau alegerea preşedintelui Consiliului European pe o perioadă de doi ani şi jumătate.

*

Preşedinţia spaniolă a Uniunii Europene a dat publicităţii, la 2 mai a.c., noua listă a organizaţiilor teroriste.

Pe această listă, care include şi numele a 36 de persoane, apar 11 noi organizaţii în raport cu lista precedentă, publicată în luna decembrie 2001.

Pe noua listă sunt incluse:

- Secta AUM-adevărul suprem (Japonia)

- Babbar Khalsa (India)

- Continuity Irish Republican Army (CIRA)

- Euskadi Ta Askatasuna/Tierra Vasca y Libertad (organizaţiile următoare fac parte din gruparea teroristă ETA : KAS, Xaki, Ekin, Jarrai-Haika-Segi, Gestoras Pro-amnistía, ASKATASUNA)

- Jamaa al-islamiya (Egipt)

- Grupos de Resistencia Antifascista Primero de Octubre (GRAPO) (Spania) - Ezzedine al-Qassam (aripa armată a mişcării palestiniene Hamas)

- Federaţia Internaţională a Tineretului Sikh (India)

- Partidul Muncitorilor din Kurdistan (PKK) (Turcia)

- Lashkar-e-Tayyaba (India)

- Loyalist Volunteer Force (LVF)

- Mujahedinii Poporului (Iran)

- Orange Volunteers (OV)

- Jihadul Islamic palestinian

- Real IRA

- Red Hand Defenders (RHD)

- Núcleos Revolucionarios/Epanastatiki Pirines

- Organizacion Revolucionaria 17 de noviembre/Dokati Evdomi Noemvri

- Frontul-Partidul de Eliberare a Poporului Revoluţionar (DHKP-C) (Turcia)

- Lupta revoluţionară /Epanastitakos Laikos Agonas (Grecia)

- Sendero Luminoso (Peru)

- Ulster Defence Association/Ulster Freedom Fighters (UDA/UFF)

- Forţele Unite de autoapărare din Columbia (AUC)

 

2. Alegerile prezidenţiale din Franţa - reacţii europene

 

Conform rezultatelor definitive publicate la 6 mai a.c., Jacques Chirac a obţinut 82,21% din voturile exprimate, faţă de numai 17,79% câte a obţinut liderul extremei drepte franceze, Jean-Marie Le Pen. 

Rata absenteismului s-a ridicat la 20,29% din cele circa 41,2 milioane de persoane care au figurat pe listele de alegători. Din cele mai mult de 31 milioane de sufragii exprimate, 25,5 milioane au fost în favoarea lui Jacques Chirac, iar 5,5 milioane în favoarea lui Jean-Marie Le Pen. 

Numeroşi lideri europeni au salutat victoria preşedintelui Jacques Chirac.

Preşedintele Comisiei Europene, Romano Prodi, a salutat realegerea lui Jacques Chirac şi a apreciat că Franţa a dovedit că este "in inima Europei". "Îl felicităm cu căldură pe preşedintele J. Chirac pentru realegerea sa. Astăzi poporul francez a dovedit, încă o dată, că această naţiune este în inima Europei şi intenţionează să rămână aici. Politicile extremiste şi izolaţioniste duse de Jean-Marie Le Pen au fost respinse în bloc", se arată într-un comunicat transmis de preşedintele Comisiei Europene. 

Realegerea preşedintelui francez Jacques Chirac "este o victorie pentru toţi europenii care apără valorile europene comune", a apreciat Hans-Gert Poettering, liderul grupului Partidului Popular European din cadrul Parlamentului European. 

"Ascensiunea extremei drepte în Franţa nu trebuie să întârzie extinderea Uniunii Europene, ci să-i detemine pe liderii săi să aducă Europa extinsă în stadiul unei coordonări a acţiunilor", a afirmat la rândul său comisarul UE pentru probleme de concurenţă, Mario Monti. "Jean-Marie Le Pen a obţinut un consens mizând pe angoasele cetăţenilor în faţa problemelor apărute pe plan naţional şi local, dar care nu pot fi soluţionate decât printr-o coordonare a acţiunilor la nivel european: imigraţia clandestină, şomajul, excluderea socială", a precizat responsabilul european. 

"Franţa a respins extremismul şi xenofobia", a subliniat ministrul german de externe, Joschka Fischer. 

Cancelarul german Gerhard Schroeder a afirmat că "poporul francez a respins fără ambiguitate extremismul". "O politică a demagogiei, de dispreţ faţă de valorile noastre comune şi de abandonare a Europei nu este un model pentru viitor", a adăugat liderul german. 

Ministrul de externe spaniol, Josep Pique, a cărui ţara asigură în prezent preşedinţia semestrială a Uniunii Europene, a apreciat că "Franţa a reafirmat valorile Europei unite şi a refuzat naţionalismul care exclude. Ea a reacţionat cum trebuia să reacţioneze şi cum am sperat noi toţi. Franţa a "ratificat" masiv valorile democraţiei noastre şi a pus la locul sau «Lepenism-ul» care reprezintă imaginea neagră şi xenofobă a unei ţări care a fost şi este un model de toleranţă, de libertate şi de creativitate". 

În Marea Britanie, guvernul şi principalele partide de opoziţie au reacţionat cu satisfacţie la înfrângerea liderului extremei drepte, Jean Marie Le Pen. Rezultatul alegerilor a fost "o victorie pentru democraţie şi o înfrângere pentru extremism şi pentru politica pe care o reprezintă J.M. Le Pen", a declarat premierul Tony Blair. La rândul său, şeful diplomaţiei britanice, Jack Straw, a apreciat faptul că alegerile din Franţa au fost "o victorie pentru toţi cei ce se opun extremismului". 

Secretarul de stat pentru afaceri europene, Peter Hain, şi-a exprimat totuşi îngrijorarea cu privire la "avansul" extremei drepte în Europa, considerând că, deşi este "o minoritate, ea provoacă teamă în rândul populaţiei". "În guvernul laburist noi am fost foarte duri cu crima şi cu cauzele sale. Este important ca acest mesaj să se extindă şi mai mult în întreaga Europă", a precizat P. Hain.

Premierul danez, Anders Fogh Rasmussen, a salutat victoria preşedintelui J. Chirac, felicitând de asemenea poporul francez pentru votul negativ dat lui Jean-Marie Le Pen. "Această respingere masivă a lui J.M. Le Pen indică, în toată claritatea sa, faptul că rezultatul primului tur al alegerilor este mai mult expresia diviziunilor şi neînţelegerilor existente în rândurile electoratului de stânga decât un sprijin real şi puternic acordat politicii detestabile a extremei drepte", a precizat oficialul danez. 

Preşedintele Rusiei, Vladimir Putin, l-a felicitat pe Jacques Chirac pentru victoria obţinută în cel de-al doilea tur de scrutin al alegerilor prezidenţiale. "Sunt sigur că această victorie convingătoare va aduce noi posibilităţi pentru dezvoltarea relaţiilor ruso-franceze", a afirmat acesta. 

Ministrul de externe al Olandei, Jozias Van Aartsen, a salutat, de asemenea, rezultatul alegerilor prezidenţiale din Franţa, subliniind că "rasistul Le Pen a fost înfrânt". 

Presa europeană a apreciat în mod deosebit victoria obţinută de Jacques Chirac dar, totodată, a remarcat "fragilitatea" ei. 

"Triumful zdrobitor al lui J. Chirac închide uşa extremei drepte", titrează cotidianul spaniol "El Pais", care subliniază că "preşedintele Chirac a obţinut cu 19 milioane de voturi mai mult decât în primul tur de scrutin, graţie sprijinului stângii". 

În editorialul aceleiaşi publicaţii, intitulat "Triumf republican", se arată că "Franţa, în pofida crizei sale de identitate, a demonstrat că se poate bara calea extremei drepte la urne. Acesta a fost un referendum în favoarea Republicii, iar legislativele din iunie vor deveni astfel un al treilea tur de scrutin". 

Cotidianul spaniol "ABC" apreciază că "J. Chirac triumfă în Franţa în cadrul plebiscitului contra lui J.M. Le Pen, dar în pofida înfrângerii sale, extrema dreaptă a obţinut aproape şase milioane de voturi". 

Întreaga presă italiană a salutat "triumful" şi "plebiscitul" în favoarea lui Jacques Chirac la al doilea tur de scrutin al alegerilor prezidenţiale franceze. 

"Triumful lui J. Chirac, Franţa l-a trântit la examenul urnelor pe J.M. Le Pen" titrează principalul cotidian italian, "Corriere della Sera", precizând totuşi, într-un editorial semnat de fostul ambasador italian, Sergio Romano, că acest succes reprezintă "un plebiscit fragil". 

"Victoria este provizorie. Pentru a număra voturile şi a şti câte dintre acestea îi aparţin efectiv, învingătorul va trebui să aştepte alegerile parlamentare. Adevărata partidă se va juca în iunie, când francezii vor reînnoi Adunarea Naţională", apreciază analiştii italieni. 

Ziarul "La Repubblica" publică articolul intitulat "Franţa, plebiscit pentru J. Chirac", în care precizează că acesta a fost ales "şi graţie voturilor stângii", menţionând totodată faptul că "rana" din primul tur care l-a propulsat pe Le Pen în avanscenă "nu s-a vindecat". Rezultatele celui de-al doilea tur de scrutin "nu pot ascunde faptul că voturile în favoarea lui Jean-Marie Le Pen au rămas neschimbate. Mai bine de cinci milioane de francezi sunt în continuare alături de J.M. Le Pen, după două săptămâni de acuzaţii neîntrerupte la adresa trecutului său", consideră cotidianul citat. 

Victoria lui Jacques Chirac asupra lui Jean Marie Le Pen la cel de-al doilea tur de scrutin al alegerilor prezidenţiale franceze este "aparentă", fiindcă "voturile pe care le-a obţinut nu-i aparţin în realitate", au apreciat la rândul lor principalele cotidiane apărute în Polonia. "Referendumul anti-Le Pen pe care l-a reprezentat votul de la 5 mai, nu rezolvă nici una dintre problemele Franţei, ale cărei instituţii politice au nevoie de reforme urgente şi profunde", subliniază "Gazeta Wyborcza". 

Publicaţia "Rzeczpospolita" apreciază că "bucuria este sinceră, dar victoria este aparentă. Jacques Chirac nu putea să nu câştige, dar rezultatul excelent obţinut se datorează strict mobilizării generale împotriva extremei drepte".

*

Presa franceză s-a declarat mulţumită după "triumful democraţiei", în cel de-al doilea tur de scrutin al alegerilor prezidenţiale. 

Unele ziare apreciază totodată faptul că scorul fără precedent obţinut de J. Chirac a fost obţinut în parte "graţie voturilor stângii", şi că acesta nu permite să poată fi prevăzut care va fi rezultatul alegerilor legislative din iunie. 

Ziarul "Liberation" apreciază: "Jacques Chirac este reales. Dar talentul său se opreşte aici: el a întrunit o majoritoare zdrobitoare a francezilor într-un referendum pe care nu l-a anticipat. Acest referendum neprevăzut a fost câstigat de poporul francez, iar funcţia prezidenţială iese din probă puţin mai slăbită". 

Ziarul "Le Figaro" apreciază că "dacă preşedintele Republicii a obţinut sufragiile a patru alegători din cinci, rareori coeziunea naţională a părut atât de slabă, rareori viitorul ţării a părut atât de incert". "Nu se pune problema că preşedintele republicii nu ar fi preşedintele tuturor francezilor, continuă ziarul citat, dar adversarii săi vor susţine că scorul de ieri este mai întâi acela al unui plebiscit pentru republică şi vor încerca să-l împiedice să facă opţiuni politice clare (...), sperând astfel să priveze ţara de o majoritate coerentă, unită". 

Ziarul "La Tribune", este de părere că "J. Chirac mizează pe concordie înainte de alegerile legislative. Printre priorităţile sale se află şi aceea de diminuare a insecurităţii şi de restabilire a autorităţii statului". 

La rândul său cotidianul popular "France Soir", opinează că "Franţa şi-a regăsit culorile. Votând masiv în favoarea lui Jacques Chirac şi respingându-l pe Jean-Marie Le Pen, alegătorii au refuzat să scrie o pagină a istoriei lor care se anunţa deosebit de sumbră". 

 

 

3. Obiectivele noului guvern francez 

 

Senatorul liberal Jean-Pierre Raffarin a fost numit prim-ministru al Franţei, la 6 mai a.c., a anunţat secretarul general al preşedinţiei Republicii, Dominique de Villepin, la scurt timp după ce premierul Lionel Jospin şi-a prezentat oficial demisia. 

Noul prim-ministru francez, Jean-Pierre Raffarin, a prezentat, la 7 mai a.c., o schiţă a principalelor sale obiective şi a afirmat că trebuie "restabilită autoritatea republicană şi noul Guvern trebuie să dea dovadă de mai multă fermitate în lupta împotriva insecurităţii".

Acesta a subliniat că alegerile prezidenţiale au demonstrat că "nemulţumirea francezilor este reală". "Trebuie să rezolvăm problema insecurităţii", a afirmat noul premier francez. "Sunt hotărât. În acest sens, mă bazez pe energia mea. Votul masiv care l-a reales pe J. Chirac îmi oferă o puternică legitimitate pentru restabilirea autorităţii Republicii. Nu este vorba despre o Republică ce se mulţumeşte cu sloganul Libertate - Egalitate - Fraternitate de pe frontispiciul primăriilor, ci o Republică reală”, a adăugat premierul.

Prezentat drept arhetipul omului de teren, fostul senator a pus în paralel dorinţa sa de dialog social şi de autoritate republicană. "Este un Guvern a cărui misiune este de a moderniza această ţară pornind de la câteva obiective majore", a afirmat J.P. Raffarin. Printre aceste obiective se numără relansarea dialogului social, siguranţa cetăţenilor, reducerea impozitelor şi interdicţia de a cumula mandate. (J. Chirac a confirmat faptul că nu sprijină regula cumulului de mandate locale cu cel de membru al Guvernului. Primul ministru a dat deja exemplu, demisionând de la preşedinţia regiunii Poitou-Charentes). "Guvernul condus de Jean-Pierre Raffarin a primit misiunea să elaboreze în termen de zece zile proiecte de lege privind securitatea şi justiţia", a anunţat purtătorul de cuvânt al Executivului, Jean-François Cope.

Şeful statului a precizat că, în maxim 15 zile, va prezida "un prim consiliu de securitate internă". J. Chirac a afirmat că "trebuie mobilizaţi absolut toţi miniştrii în lupta împotriva insecurităţii", principala preocupare a francezilor şi principalul obiectiv al Guvernului.

Preşedintele francez a mai cerut adoptarea în următoarele săptămîni a unei legi care să reglementeze reducerea cu 5% a impozitului pe venitul din 2001 achitabil în 2002, vizând obiectivul unei "relansări a creşterii eonomice şi diminuării şomajului".

Şeful statului a cerut Executivului "să pregătească urgent măsurile necesare pentru ca nici un cetăţean să nu aibă sentinementul că este neglijat", iar primului ministru să se întâlnească "în scurt timp cu ansamblul partenerilor sociali".

Noul Guvern nu are la dispoziţie decât cinci săptămâni pentru a-şi demonstra capacităţile înaintea alegerilor legislative, care îl pot confirma în funcţie sau pot produce o reîntoarcere la sistemul de "coabitare" în cazul victoriei forţelor de stânga.

 

4. Opinii privind extinderea UE 

 

Analiştii politici apreciază că alegerile care se succed în Europa, cu ascensiunea extremei dreapta în mai multe ţări, afectează negativ procesul de extindere a Uniunii Europene. 

În opinia mai multor experţi, ultimele luni de negocieri cu statele candidate la aderarea la UE riscă să fie pierdute, în pofida ambiţiei liderilor europeni de primire în UE până în 2004 a zece noi state, încheierea negocierilor de aderare fiind prevăzută pentru decembrie 2003. Aceştia apreciază că odată cu alegerile legislative din Olanda (15 mai), Franţa (9 iunie), Irlanda (17 mai) şi Germania (22 septembrie), opinia publică din aceste ţări va avea mai multe ocazii de a-şi exprima opiniile în legătură cu Europa. 

"Politicile vor trebui să ţină cont de temerile cetăţenilor legate de UE", consideră Jean-Michel de Waele, profesor la Universitatea din Bruxelles, comentând rezultatele obţinute de Jean-Marie Le Pen la alegerile din Franţa. În opinia profesorului belgian, este foarte posibilă "frânarea procesului de extindere a UE". 

Opinia publică din Europa nu a fost niciodată consultată cu adevărat în problema extinderii Uniunii, o decizie luată numai de politicieni, iar cetăţenii ar putea profita de viitoarele alegeri pentru a-şi face auzite vocile, susţin unii comentatori politici. "Va trebui să plătim pentru faptul că au fost luate decizii fără consultarea cetăţenilor. Este normal ca, într-un anumit moment, aceştia să ceară socoteală, iar momentul respectiv se apropie în Europa", consideră un oficial al Comisiei Europene. 

"Îngrijorarea există de mai mult timp", consideră Paul Magnette, profesor la Universitatea din Bruxelles, care susţine că în prezent asistăm la "o reacţie întârziată la absenţa unei dezbateri referitoare la Europa în general şi la procesul de extindere în particular". "Deciziile referitoare la extinderea UE au fost luate în 1993 în cel mai mare secret, fără să existe nici cea mai mică dezbatere politică prealabilă, iar de atunci foarte puţini politicieni au reamintit faptul că extinderea este o şansă pentru Europa", apreciază profesorul P. Magnette. Aceasta lipsă de reacţie a politicienilor europeni a lăsat terenul liber celor care se opun procesului de extindere şi care folosesc toate mijloacele posibile, în pofida asigurărilor date de preşedintele Comisiei Europene, Romano Prodi, referitoare la avantajele extinderii pentru ţările membre ale UE. 

Potrivit analiştilor politici, negocierile cu statele candidate, până în prezent destul de "liniştite", ar putea deveni dificile din cauza dosarelor delicate, precum agricultura şi ajutoarele regionale care trebuie închise până la finalulul anului 2002. 

"Propunerile Comisiei Europene referitoare la revizuirea Politicii Agricole Comune urmează să fie dezbătute în luna iunie, iar presiunea a început deja să crească", consideră Guillaume Durand, expert al Centrului pentru Politică Europeană din Bruxelles, iar mai mulţi responsabili europeni şi-au exprimat îngrijorarea în legătură cu viitoarea construcţie europeană sau cu extinderea UE. Astfel, cancelarul german Gerhard Schroeder s-a întrebat dacă cetăţenii UE sunt capabili să "absoarbă" schimbările impuse de Bruxelles, în timp ce un responsabil olandez a făcut apel la guvernul care va rezulta din alegerile de la 15 mai să se opună procesului de extindere a UE. 

 

5. Legi adoptate de Congresul SUA privind combaterea terorismului

 

Congresul american a votat, la 8 mai a.c., o lege prin care interzice accesul pe teritoriul Statelor Unite al cetăţenilor străini din ţările care susţin terorismul. Statele vizate de această interdicţie sunt Cuba, Iran, Irak, Libia, Siria, Sudan şi Coreea de Nord, acuzate în mod oficial de Departamentul de Stat că susţin terorismul. Cetăţenii acestor state nu vor mai putea ajunge în Statele Unite decât obţinând statut de imigrant. Potrivit unor cifre publicate de Congres, în ultimii zece ani, în Statele Unite au intrat, cu statut de student, 16.000 de cetăţeni din Iran, Irak, Sudan, Libia şi Siria.

"Dacă acest tip de sistem s-ar fi aflat în vigoare la 11 septembrie, Mohammed Atta şi complicii săi nu s-ar fi aflat în Statele Unite pentru a deturna două avioane americane şi pentru a ucide mii de persoane", a declarat congressman-ul republican James Sensenbrenner, principalul susţinător al legii în Camera Reprezentanţilor.

Legea mai prevede şi sporirea controalelor efectuate în cazul studenţilor străini, al căror număr a fost, în 2001, de 660.000. Departamentul de Stat şi cel al Justiţiei urmează să supravegheze sosirea acestora, precum şi înscrierea la cursuri şi eventualele cazuri de abandonare a studiilor.

*

Camera Reprezentanţilor a SUA a adoptat la 11 mai a.c., cu 359 de voturi pentru şi 58 de voturi împotrivă, legea privind bugetul pentru apărare, prin care fondurile destinate acestui domeniu sunt într-o creştere semnificativă, ceea ce reflectă preocuparea autorităţilor americane pentru lupta împotriva terorismului şi prioritatea acordată modernizării armamentului. 

Această măsura legislativă prevede un buget pentru apărare pe 2003 de 383 miliarde de dolari, o creştere cu aproximativ 50 de miliarde faţă de bugetul pe 2002, cea mai importantă din ultimii 20 de ani. 

Cheltuielile în domeniul militar vor spori în următorii patru ani, ele fiind prevăzute să ajungă în 2004 la nivelul de 451 miliarde de dolari. 

 

6. Situaţia din Orientul Mijlociu

 

Partidul Likud, formaţiunea politică a premierului israelian Ariel Sharon, a votat, la 12 mai a.c., împotriva creării unui stat palestinian. "Respect orice decizie democratică a Comitetului central de conducere, însă voi continua să conduc ţara conform principiilor pe care le-am avut mereu: securitate pentru israelieni şi aspiraţie pentru instaurarea păcii", a declarat Ariel Sharon după încheierea votului.

Comitetul central al Likud, reunit la Tel Aviv, a votat împotriva unei moţiuni prin care li s-a cerut celor 2.600 de membri ai acestui for să nu se pronunţe în privinţa creării unui stat palestinian. Cu acelaşi prilej, Comitetul a votat apoi în favoarea unei moţiuni lansate de fostul premier, Benjamin Netanyahu şi rival al lui A. Sharon în cadrul partidului, respingând crearea unui stat palestinian. B. Netanyahu l-a asigurat, totuşi, pe A. Sharon, de sprijinul său în cadrul "războiului împotriva terorismului".

"Votul partidului Likud, al premierului israelian Ariel Sharon, împotriva ideii unui stat palestinian, este o lovitură dură dată eforturilor de pace", a declarat liderul palestinian, Saeb Erakat. Acesta a apreciat că adoptarea acestei poziţii "a demascat intenţiile Israelului care vrea să-şi menţină ocupaţia în teritoriile palestiniene". "Mă întreb câţi palestinieni se vor trezi mâine spunându-şi că nu au nimic de pierdut după acest răspuns dat comunicatului egipteano-siriano-saudit, care cheamă la o pace globală cu Israelul", a adăugat el.

El a mai apreciat că diferenţele dintre A. Sharon şi rivalul său, fostul premier Beniamin Netanyahu, care a reuşit să determine organizarea acestui vot, nu au fost decât de ordin "tactic". El a observat că premierul israelian nu şi-a chemat partidul decât să nu se pronunţe asupra creării unui stat palestinian.

*

Preşedintele palestinian, Yasser Arafat, a afirmat, la 12 mai a.c., că este pregătit să accepte coexistenţa unui stat israelian evreu alături de un stat palestinian.

"Noi sperăm că vom vedea acest stat independent palestinian alături de un stat evreu", a declarat liderul palestinian. În opinia sa, popoarele israelian şi palestinian sunt mult mai apropiate decât alte popoare. "O parte dintre evrei sunt palestinieni şi sunt reprezentanţi în Consiliul nostru legislativ", a subliniat el. "Noi nu îi numim evrei, ci verii noştri", a spus el.

În ceea ce priveşte Intifada şi seria de atentate sinucigaşe cu bombe, care au provocat operaţiunea militară israeliană din Cisiordania, din luna aprilie, Yasser Arafat a afirmat că "de la început, politica sa a fost de a împiedica violenţa". El a mai declarat că grupările teroriste care acţionează împotriva Israelului nu se află sub controlul său şi că sunt "susţinute de câteva puteri internaţionale". Liderul palestinian a afirmat că "principalii lideri ai acestor grupări nu se află în Cisiordania, ci în exterior". "Voi face tot ce îmi stă în putere pentru a opri atacurile sinucigaşe împotriva Israelului", a mai precizat liderul palestinian, care a respins acuzaţiile israeliene conform cărora el susţine grupările teroriste. "Documentele prezentate de israelieni pentru a întări aceste acuzaţii sunt mari minciuni. Nimic din toate astea nu este adevărat", a concluzionat preşedintele palestinian.

*

"Liderul reţelei teroriste Al-Qaida, Ossama bin Laden, în cazul în care trăieşte, ar putea să aibă o poziţie consolidată de conflictul israelo-palestinian", a avertizat, la rândul său, regele Abdallah al II-lea al Iordaniei.

El a avertizat astfel faţă de faptul că ofensiva israeliană riscă să trimită o generaţie întreagă de tineri arabi în taberele extremiste. "În total, 75% din populaţia arabă are sub 30 de ani", a menţionat el.

Suveranul haşemit a denunţat "o anumită retorică a canalelor arabe prin satelit, care nu fac altceva decât să vorbească despre ură şi mânie". "Nu am învăţat nimic în ultimii 30, 40 de ani? Dacă nu oferim un viitor palestinienilor (...), atunci există riscul să se piardă această generaţie de tineri. Şi ce catastrofă ar fi pentru regiune în cazul în care o pierdem!", a apreciat regele Iordaniei.

"Nu vreau să vă provoc teamă vorbind de scenarii de genul celui din 11 septembrie, însă dacă voi aveţi o populaţie de militanţi pe care vreţi să o distrugeţi, vă va lua decenii să o refaceţi", a spus el. "Dacă aş fi Ossama bin Laden şi la început aş fi crezut că am pierdut războiul psihologic, aş ieşi din grota mea gândind «acum am probabil o şansă»", a adăugat Abdallah al II-lea. 

 

7. Adunarea generală a ONU privind problemele copiilor

 

În perioada 8-10 mai a.c. a avut loc o Adunare generală a ONU privind problemele copiilor, în cursul căreia s-a discutat ceea ce trebuie făcut în direcţia remedierii deficienţelor existente. Potrivit rapoartelor UNICEF, "un număr de aproximativ 1,4 milioane copii sub 15 ani sunt infestaţi cu virusul imuno-deficitar HIV, iar alte 13 milioane sunt în prezent orfani, din cauza maladiei SIDA". "Între anii 19902000, conflictele au omorât 2 milioane de copii. Peste 100 de milioane nu merg la şcoală, iar 149 de milioane suferă de malnutriţie. Cu prilejul summit-ului copiilor care s-a desfăşurat în anul 1990, liderii lumii s-au angaiat că vor depune eforturi pentru a îmbunătăţi această situaţie", consemnează publicaţia britanică "The Economist".

Pe lângă dezbaterile pe marginea planificării familiale şi a chestiunii avortutui, discuţiile care au precedat sesiunea ONU s-au concentrat în jurul Convenţiei privind drepturile copiilor (1989). Respectiva Convenţie, care stabileşte, printre altele, standardele îngrijirii medicale, educaţia şi serviciile sociale, este sprijinită de toate statele membre ONU cu două excepţii: SUA şi Somalia. Administraţia americană a semnat documentul în 1995, dar acesta nu a fost trimis Congresului spre ratificare. Astfel, negociatorii americani nu au permis celorlalte state să folosească această Convenţie ca piesă centrală a sesiunii speciale a ONU.

După cum releva şi publicaţia "The Economist", "în SUA, în 23 de state este instituită pedeapsa cu moartea pentru persoane sub 18 ani la data când au comis faptele, astfel că din 1995 încoace 18 infractori minori (jumătate dintre ei din statul Texas) au fost executaţi, iar alţi 84 îşi aşteptau rândul în noiembrie 2001. În cazul în care ar ratifica această Convenţie a ONU, SUA ar fi nevoite să renunţe la această practică. Convenţia ONU privind genocidul a trebuit să aştepte 30 de ani pentru a fi ratificată de SUA. Vor trebui oare şi copiii să aştepte la fel de mult timp?", se întreabă publicaţia britanică.

O altă problemă este legată de dilema dacă lumea ar trebui să ţină cont sau nu de părerile copiilor. Adversarii Convenţiei ONU susţin de pildă că reglementarea unei astfel de situaţii ar duce la subminarea autorităţii parentale. Potrivit aprecierilor avocatului american Howard Davidson, o asemenea situaţie ar fi o aberaţie, Convenţia nu oferă nici o bază pentru eventuale acţiuni legale, iar copiii din cele 191 de state care au semnat Convenţia nu îşi pot implica părinţii în diferite procese. Jo Becker, expert al organizaţiei Human Rights Watch, susţine că această Convenţie a ONU reglementează într-adevăr o serie de drepturi ale copiilor, dar în acelaşi timp promovează în mod clar rolul central al părinţilor şi familiilor.

Liderii din lumea întreagă care au participat la actuala sesiune specială a ONU s-au angajat să-şi unească forţele într-o mişcare globală intitulată "Spuneţi da copiilor". 

În cadrul reuniunii, premierul Ruandei, Bernard Makuza, a anunţat că ţara sa se raliază realizării acestei mişcări globale şi a îndemnat toate statele lumii să spună "nu" tuturor practicilor degradante şi ruşinoase, precum exploatarea copiilor, traficul cu copii sau înrolarea lor în forţele armate.

Premierul Mongoliei, Nambar Enkhbayar, a apreciat drept inacceptabil faptul că "într-o perioadă de prosperitate mondială fără precedent, 600 de milioane de copii se luptă să supravieţuiască dintr-un singur dolar pe zi, alte zece milioane mor anual din cauza unor boli care pot fi prevenite, iar 120 de milioane nu au călcat vreodată în vreo şcoală. Pentru a remedia această realitate deprimantă, lumea întreagă trebuie să investească generos în copii", a adăugat şeful guvernului mongolez.

Prinţul Albert de Monaco a declarat că în actuala situaţie internaţională şi pe fondul deteriorării condiţiilor social-economice din multe state ale lumii, se acutizează nevoia de a respecta şi proteja drepturile copiilor. "Statele ar trebui să depună eforturi la nivel naţional şi internaţional pentru a consolida toate mijloacele de care dispun, inclusiv pe cele legale, pentru a înăspri pedepsirea celor care comit delicte ale căror victime sunt copiii", a afirmat el.

Preşedintele delegaţiei egiptene la această sesiune ONU, Suzanne Mubarak, a lansat în cadrul discursului său un apel simţului colectiv de responsabilitate pe care umanitatea trebuie să-l activeze pentru a pune capăt abuzurilor împotriva drepturilor copiilor, a violenţelor sângeroase din teritoriile palestiniene şi pentru a găsi soluţii paşnice şi juste pentru toţi copiii, indiferent de naţionalitatea pe care o au. 

